Jihodchilarga qarshi kurashgan amerikalik ko'ngilli Suriyada halok bo'ldi
27 yashar Uilyam Savij Manbij shahri uchun jangda nobud bo'ldi. O'g'lining Suriyaga, urushga ketganidan otasining xabari bo'lmagan.
Rejinald Savij Suriyada kurdlar qatorida "Islomiy davlat"ga qarshi jang qilayotgan o'g'li bilan oxirgi marta gaplashganidan beri ko'ngli g'ash edi. "Men o'shandayoq o'g'limni boshqa ko'rmasligimni sezgandim", - deydi iyulda elektron pochtasi orqali Uilyam bilan yozishgan ota. Kurd qo'shinlarining ma'lum qilishicha, Merilend va Shimoliy Karolinada yashagan 27 yashar Uilyam Savij Manbij shahri uchun janglarda halok bo'lgan. U kurdlar bilan yelkama-yelka jihodchilarga qarshi kurashgan oltinchi xorijlik ko'ngilli va ikkinchi amerikalikdir. Savijga o'xshagan ko'ngillilarga faqat ovqat va yotoqxonada joy beriladi. Kurd-arab ittifoqi "Islomiy davlat"ga qarshi kurashar ekan, u tinch aholiga yordam bergan. Kurd tilida chiqarilgan bayonotga ko'ra, Savij jihodchilar bilan otishmada o'q yegan va jiddiy jarohatlardan harbiy kasalxonada jon bergan. Savijning o'limidan ikki kun o'tib, Manbij "Islomiy davlat"dan tortib olindi. Shahar uchun jang 73 kun davom etdi. Unda 4000 dan ziyod jihodchi va AQSh tayanchiga ega 264 askar nobud bo'ldi. Savij kurdlar safiga 2015-yil yanvarida bir necha boshqa amerikalik qatorida qo'shilgan edi. Safdoshlari uni Ahmad Kobani deb chaqirishardi. "Hech narsadan qo'rqmasdi. Kurdlarga yordam bermoqchi edi", - deydi Shimoliy Karolinada yashaydigan otasi. Uilyam Savij 1989-yilda Merilendning Sent-Meri shahrida tug'ilgan. Suriyaga ketishdan oldin otasiga Gretsiyaga o'qishga ketyapman deb aytgan. "Xavotir olishimni istamagan-da", - deydi ota. "Odamlarga yordam berishiga qarshi emasdim, ammo Suriyaga borishidan bexabar edim", - deydi ota. To'rt farzandning to'ng'ichi Uilyam urushga ketishdan oldin mehmonxonada oshpaz bo'lib ishlagan. Harbiy tajribasi bo'lmagan. "U AQSh armiyasida xizmat qilishni orzu qilgan, ammo tibbiy ko'rikdan o'ta olmagan. Besh yoshligida miyasiga qon quyilgan edi", - deydi otasi. Britaniyalik ko'ngilli Meyser Gifford - Uilyamning safdoshi. Savij zo'r askar edi, deydi. "Xorijiy ko'ngillilarning, AQShdan kelgan ko'ngillilarning eng zo'ri edi. U haqida hech kimdan yomon so'z eshitmaysiz. Hammaga yoqardi, har bir askar u haqida chiroyli gap gapiradi, zo'r hikoya aytib beradi sizga", - deydi u. Savijning onasi 2000-yilda hayotdan ko'z yumgan. Yoshligida u ham Vyetnamda amerikalik qo'shinlarda ko'ngilli bo'lib xizmat qilgan. Marhum jangchining otasi AQSh Davlat departamentiga murojaat qilib, o'g'li jasadini vataniga yetkazishda yordam so'radi.